รมว.คลังลัดฟ้า ถกเอไอไอบี เชื่อมเศรษฐกิจ
คลังเผยไทยเป็นสมาชิกแบงก์เอไอไอบีเต็มตัว รมว.คลังลัดฟ้าถกความเชื่อมโยงโครงสร้างพื้นฐาน
23 มิ.ย. 2559

คลังเผยไทยเป็นสมาชิกแบงก์เอไอไอบีเต็มตัว รมว.คลังลัดฟ้าถกความเชื่อมโยงโครงสร้างพื้นฐาน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ประเทศไทยได้เข้าเป็นประเทศสมาชิกผู้ก่อตั้งธนาคารเพื่อการลงทุนในโครงสร้างพื้นฐานเอเชีย (Asian Infrastructure Investment Bank : AIIB) อย่างเป็นทางการแล้ว ทำให้ไทยสามารถมีส่วนร่วมในการกำหนดนโยบายและทิศทางการดำเนินงานของธนาคารเอไอไอบี ให้บรรลุวัตถุประสงค์ในการพัฒนาโครงสร้างพื้นฐานและการพัฒนาเศรษฐกิจที่คำนึงถึงประโยชน์ต่อสังคมและสิ่งแวดล้อมของประเทศสมาชิกในภูมิภาคเอเชีย โดยขณะนี้มี 39 ประเทศสมาชิกที่ให้สัตยาบันต่อความตกลง จากประเทศสมาชิกผู้ก่อตั้งทั้งหมด 57 ประเทศ
ทั้งนี้ นายอภิศักดิ์ ตันติวรวงศ์ รมว.คลัง จะเป็นหัวหน้าคณะผู้แทนไทยเข้าร่วมการประชุมสภาผู้ว่าการประจำปีของธนาคารเอไอไอบี ครั้งที่ 1 ระหว่างวันที่ 25-26 มิ.ย.นี้ ที่สาธารณรัฐประชาชนจีน มีวาระสำคัญ คือ การเลือกตั้งคณะกรรมการธนาคาร (Board of Directors) ชุดแรกของธนาคารเพื่อดำรงตำแหน่งในวาระปี 2559-2561 รวมถึงการรับทราบและให้ความคิดเห็นต่อรายงานความก้าวหน้าของการดำเนินงานและงบประมาณของธนาคารเอไอไอบี
นอกจากนี้ รมว.คลัง จะเข้าร่วมสัมมนาในหัวข้อ “Infrastructure and Global Economic Growth” และ “Financing Green Infrastructure : The Role of Multilateral Development Banks (MDBs)” เพื่อหารือถึงความสำคัญและความเชื่อมโยงของการพัฒนาโครงสร้างพื้นฐานกับการพัฒนาเศรษฐกิจอย่างยั่งยืน และบทบาทของธนาคารเอไอไอบีในการส่งเสริมการพัฒนาโครงสร้างพื้นฐานที่คำนึงถึงผลกระทบต่อสิ่งแวดล้อม